תמי דקוורת'

תמי דקוורת' (באנגלית: Tammy Duckworth; נולדה ב-12 במרץ 1968) היא פוליטיקאית אמריקאית חברת המפלגה הדמוקרטית המכהנת כנציגת אילינוי בסנאט. קודם לכן כיהנה כנציגת המחוז השמיני של אילינוי בבית הנבחרים של ארצות הברית. דקוורת' שירתה כטייסת מסוקים במשמר הלאומי של צבא ארצות הברית, היא איבדה את שתי רגליה וחלק מיכולת השימוש בידה כשמסוקה הופל במהלך מלחמת עיראק. דקוורת' נולדה בבנגקוק שבתאילנד, בתם של למאי ופרנק דקוורת'. אביה אמריקאי ששורשי משפחתו בצפון אמריקה עוד מתקופת 13 המושבות ואמה תאילנדית ממוצא סיני. בצעירותה נדדה משפחתה בעקבות עבודתו של אביה באו"ם בין תאילנד, קמבודיה, אינדונזיה וסינגפור. בגיל 16 עברה משפחתה להוואי בה למדה בתיכון בהונולולו. ב-1989 סיימה תואר ראשון במדע המדינה באוניברסיטת הוואי, ב-1992 סיימה תואר שני ביחסים בינלאומיים באוניברסיטת ג'ורג' וושינגטון. היא החלה בלימודי תואר שלישי באוניברסיטת צפון אילינוי אך קטעה אותם עם גיוסה לשירות צבאי. ב-2015 השלימה דוקטורט בשירותי אנוש באוניברסיטת קפלה. במהלך לימודיה הצטרפה ב-1990 לתוכנית קצונת המילואים של צבא ארצות הברית. היא הוכשרה כקצינה, עברה קורס טיס והוסמכה כטייסת מסוקים. ב-1996 הוצבה במשמר הלאומי של אילינוי. ב-2004 נשלחה עם יחידתה לעיראק וביצעה עשרות משימות מבצעיות קרביות. בנובמבר 2004 נפגע מסוק ה-UH-60 בלק הוק אותו הטיסה מירי RPG, דקוורת' נפצעה באורח קשה, איבדה את שתי רגליה ונפגעה גם בידה הימנית. היא עברה תקופת שיקום ממושכת במרכז הרפואי הצבאי הלאומי וולטר ריד במהלכה הורכבו על שתי רגלייה תותבות מטיטניום. לאחר 13 חודשים חזרה לשירות במשמר הלאומי והחלה בהכשרה מחדש כטייסת. היא השתחררה משירות המילואים ב-2014 בדרגת לוטננט קולונל. על שירותה עוטרה במדליית האוויר ובלב הארגמן. במהלך תקופת שיקומה החלה בפעילות למען חיילים משוחררים ונכים. היא זכתה לתמיכתם של הסנאטור בוב דול שאף הקדיש לה את האוטוביוגרפיה One Soldier's Story: A Memoir, ושל הסנאטור דיק דרבין, והתמודדה ב-2006 בבחירות לבית הנבחרים של ארצות הברית. היא הפסידה לאחר שיריבה הרפובליקני פיטר רוסקאם זכה ב-51.3% מקולות המצביעים לעומת 48.7% לה. לאחר הבחירות מונתה לעמוד בראש מחלקת החיילים המשוחררים של מדינת אילינוי. ב-2009 מונתה על ידי הנשיא ברק אובמה לעוזרת מזכיר המחלקה לענייני חיילים משוחררים, אריק שינסקי. ב-2012 התמודדה פעם נוספת לבית הנבחרים והפעם נבחרה לאחר שזכתה לרוב של 54.7%. היא הייתה בכך לאישה הנכה הראשונה שנבחרה לחברה בבית הנבחרים. ב-2014 נבחרה שוב ברוב של 56%. היא מכהנת כחברת ועדת הביטחון, ועדת הביקורת וכן בוועדה המיוחדת לחקירת מתקפת הטרור בקונסוליה האמריקנית בבנגאזי. ב-2015 הודיעה על התמודדותה לכהונה בסנאט של ארצות הברית ב-2016, בפריימריז של המפלגה הדמוקרטית זכתה במועמדות המפלגה ובבחירות לסנאט גברה על הסנאטור המכהן מארק קירק ברוב של 54.4%. היא הושבעה לתפקידה ב-3 בינואר 2017. ביוני 2022 הייתה דקוורת' אחת מ-24 סנאטורים דמוקרטים, שקראו לחקור את מותה של שירין אבו עאקלה ובספטמבר 2023 הייתה אחת מ-15 סנאטורים דמוקרטים שחתמו על מכתב נגד מתן פטור מוויזה, לישראלים. דקוורת' נשואה לבריאן אותו הכירה במהלך שירותה הצבאי, ואם לילדה שנולדה לזוג ב-2014. בינואר 2018 הודיעה כי היא בהריון מתקדם נוסף, באפריל 2018 ילדה בת, ובכך היא הסנאטורית הראשונה שילדה במהלך תקופת כהונתה. ב-2020 הועלה שמה כמועמדת אפשרית לתפקיד סגנית הנשיא של ג'ו ביידן. מדיה וקבצים בנושא תמי דקוורת' בוויקישיתוף אתר האינטרנט הרשמי של תמי דקוורת' (באנגלית) אתר האינטרנט הרשמי של תמי דקוורת' (באנגלית) תמי דקוורת', ברשת החברתית פייסבוק תמי דקוורת', ברשת החברתית אקס (טוויטר) תמי דקוורת', ברשת החברתית אינסטגרם תמי דקוורת', סרטונים בערוץ היוטיוב תמי דקוורת', ברשת החברתית Goodreads תמי דקוורת', באתר פליקר תמי דקוורת', באתר אנציקלופדיה בריטניקה (באנגלית) תמי דקוורת' באתר הסנאט הדף של תמי דקוורת' בפייסבוק Nobody Puts Tammy Duckworth in a Corner, אתר מגזין Mother Jones, ‏ספטמבר/אוקטובר 2012 The story of Tammy Duckworth and the soldiers who saved her life, דיילי הראלד, 1 במאי 2015 תמי דקוורת', באתר המדריך הביוגרפי של הקונגרס של ארצות הברית (באנגלית) תמי דקוורת' באתר הבית הלבן Tammy Duckworth launches Illinois Senate bid, אתר CNN, ‏30 במרץ 2015 "Senate Dems call for U.S. involvement in investigation of Palestinian-American journalist’s death", Jewish Insider, יוני 2022 "Who are the 15 Senate Dems urging Blinken to block Israel’s entry into the Visa Waiver Program?", Jewish Insider, ספטמבר 2023 Rep. Tammy Duckworth gives birth to daughter, שיקגו טריביון, 20 בנובמבר 2014 Tammy Duckworth is pregnant; will be 1st senator to give birth, שיקגו סאן טיימס, 23 בינואר 2018 Steinhauer, Jennifer (2020-06-25). "Tammy Duckworth Is Battle Tested. Could She Help Joe Biden in His Biggest Mission?". The New York Times (באנגלית אמריקאית). ISSN 0362-4331. נבדק ב-2020-06-25.